પાંચ રાજ્યોની વિધાનસભાની ચૂંટણીઓની તારીખો જાહેર થતાં જ હવે દેશમાં ચૂંટણીઓની મોસમ શરુ થઇ ગઈ છે.૨૦૧૯ લોકસભાની ચૂંટણીઓ પૂરી થાય ત્યાં સુધી હવે ખોટાં સમાચારો-અફવાઓ અને જુઠાણાઓની બજાર ગરમ રહેશે.ઈન્ટરનેટ ટેકનોલોજીને લીધે હવે કોઈપણ ખબર ઘડીના છઠ્ઠા ભાગમાં દુનિયાભરમાં ફેલાવી શકાય છે.ભારતમાં પણ ઈન્ટરનેટનો વપરાશ ખુબજ સહજ અને સસ્તો થઇ ગયો છે.૩જી અને ૪જી ટેકનોલોજીના આવવાથી સ્પીડ પણ વધી છે અને સેલફોન સસ્તા થવાથી હવે તો ગામડે ગામડે સ્માર્ટફોન પહોંચી ગયા છે.ગામડાંના લોકો પણ હવે ફેસબુક,વોટ્સેપ,ન્યુઝ વેબસાઈટ અને યુ ટ્યુબનો ભરપુર ઉપયોગ કરતા થયા છે.એક સાથે લાખો લોકો સાથે જોડાવા માટેનો ખુબ સહેલો રસ્તો હાથ લાગી ગયો એવું સમજાતા રાજકીય પક્ષો પણ તેની માહિતી વધુને વધુ લોકો સુધી પહોંચાડવા માટે આ પ્લેટફોર્મનો મહતમ ઉપયોગ કરી રહ્યાં છે.આટલે સુધી કોઈને પણ કોઈ પ્રકારનો વાંધો હોય ના શકે, પરંતુ જ્યારથી આ પ્લેટફોર્મના દુરપયોગ કરવાની શરૂઆત થઇ ત્યારથી સોશિયલ મીડિયા હવે બધા માટે માથાનો દુખાવો બની ગયું છે.